यूपी पंचायत चुनाव: 5 से ज्यादा लोगों के जुटने पर लगी रोक, NSA के तहत कार्रवाई के आदेश
यूपी में कोरोना के बढ़ते मामलों के बीच हो रहे पंचायत चुनाव को लेकर शुक्रवार को गाइडलाइन जारी की गई है। पंचायत चुनाव के दौरान 5 से ज्यादा लोगों के जुटने पर रोक लगा दी गई है।
लखनऊ। यूपी में कोरोना के बढ़ते मामलों के बीच हो रहे पंचायत चुनाव को लेकर शुक्रवार को गाइडलाइन जारी की गई है। पंचायत चुनाव के दौरान 5 से ज्यादा लोगों के जुटने पर रोक लगा दी गई है। सोशल डिस्टेंसिंग का पालन करना अनिवार्य होगा। चुनाव प्रक्रिया में बाधा डालने पर राष्ट्रीय सुरक्षा कानून (NSA) के तहत कार्रवाई की जाएगी। 19 अप्रैल को होगा दूसरे चरण के लिए मतदानबता दें कि, प्रदेश में बहुप्रतीक्षित त्रिस्तरीय पंचायत चुनाव प्रदेश के सभी 75 जिलों में कराए जा रहे हैं। पहले चरण का मतदान 15 अप्रैल को हो चुका है। दूसरे चरण का मतदान 19, तीसरे चरण का मतदान 26 और चौथे चरण का मतदान 29 अप्रैल को होगा। सभी चरणों में सुबह 7 बजे से शाम छह बजे तक वोटिंग होगी। मतगणना दो मई को होगी। इसके साथ ही पूरे प्रदेश में आदर्श आचार संहिता लागू हो गई है। दूसरे चरण में मुजफ्फरनगर, बागपत, गौतमबुद्धनगर, बिजनौर, अमरोहा, बदायूं, एटा, मैनपुरी, कन्नौज, इटावा, ललितपुर, चित्रकूट, प्रतापगढ़, लखनऊ, लखीमपुर खीरी, सुलतानपुर, गोंडा, महराजगंज, वाराणसी आजमगढ़ जिले में पंचायत चुनाव के लिए मतदान होगा।उत्तर प्रदेश में कोविड-19 के 27,426 नये मामले, 103 और मरीजों की मौत उत्तर प्रदेश में शुक्रवार (16 अप्रैल) को कोविड-19 के 27,426 नये मामले सामने आये जबकि संक्रमण से 103 और मरीजों की मौत हो गई। अपर मुख्‍य सचिव स्वास्थ्य व चिकित्सा अमित मोहन प्रसाद ने शुक्रवार को बताया कि पिछले 24 घंटे में 27,426 नये संक्रमितों के मिलने से अब तक कुल संक्रमितों की संख्या बढ़कर 7,93,720 हो गई है। उन्होंने बताया कि वहीं 103 और मरीजों की मौत होने से राज्य में मृतक संख्या बढ़कर 9,583 हो गई है।प्रसाद ने बताया कि कोविड-19 के मरीजों की संख्या में लगातार वृद्धि दर्ज हो रही है। उन्होंने बताया कि बुधवार को राज्य में कोविड-19 के 20,510 मामले जबकि बृहस्पतिवार को रिकॉर्ड 22,439 नये मामले सामने आए थे। प्रसाद के मुताबिक पिछले 24 घंटे में 27,426 नए मामलों के सापेक्ष 6,429 लोगों को अस्पतालों से छुट्टी दी गई और अब तक 6,33,461 लोग संक्रमण से उबर चुके हैं।प्रसाद ने कहा कि गुरुवार को 2.23 लाख से ज्यादा नमूनों की जांच की गई और अब तक कुल 3.78 करोड़ से अधिक नमूनों की जांच की जा चुकी है। राज्‍य में 1,50,676 मरीज उपचाराधीन हैं जिनमें 77,146 घरेलू पृथकवास में जबकि 2,435 निजी अस्पतालों में और बाकी सरकारी अस्पतालों में अपना उपचार करा रहे हैं।